Der skal ruskes godt og grundigt op i forestillingen om, at håndværksfagene kun er for mænd. For manglen på kvinder skader dansk konkurrenceevne, mens det også hæmmer pigers mulighed for at forfølge deres passion.

Sådan lyder baggrunden for en ny landsdækkende indsats med navnet Boss Ladies, som skal bryde med det kønsopdelte arbejdsmarked inden for bygge-, anlægs- og installationsbrancherne.

Læs også : Håndværkere spilder tid på byggepladsen – men det er ikke deres skyld

Non-profit-organisationen Divers står bag projektet, der i samarbejde med fagforeninger, kommuner og private fonde skal få flere piger ind i håndværksfagene og dermed bidrage til at vende den udvikling, der gør, at branchen vil mangle 17.000 faglærte om 10 år.

- Vi skal bryde med nogle af de forældede fordomme og stereotyper, vi har omkring, at en rigtig håndværker er en mand, siger stifter og formand i Divers Nina Groes.

Boss Ladies Non-profit organisationen Divers står bag indsatsen, mens Dansk Byggeri, 3F, Dansk El-forbund, TEKNIQ Installationsbranchen, Blik og Rør og Danske Malermestre og KL er projektets partnere. Projektet er støttet af Nordea-fonden, Grundejernes Investeringsfond samt Bygge-og anlægsbranchens Uddannelsesfond. Det har et samlet budget på 10 millioner kroner, og det kommer til at løbe frem til 31. juli 2021.

Problemet er nemlig, at de fleste piger slet ikke er opmærksomme på branchen som en karrieremulighed, hvis ikke de har et familiemedlem, der er håndværker.

En bred indsats

Projektet har et budget på 10 millioner kroner, og det rulles i første omgang ud på Sjælland, hvorefter det skal spredes til resten af landet.

Det skal henvende sig til de ældste piger i folkeskolen og unge kvinder på bygge-, anlægs- og installationsuddannelser via tre trin.

Det første handler om at få pigerne til at træffe utraditionelle valg, det andet handler om trivsel for pigerne i branchen, og det sidste handler om at få arbejdspladserne til at tage imod flere kvinder.

- Vi står i dag med en enormt bred indsats, der gør, at vi kan flytte noget i praksis, siger Nina Groes.

Kæmpe uudnyttet potentiale

Hun ser samtidig en stor gevinst ved projektet, da branchen lige nu består af 91 procent mænd.

- Det betyder, at der er et kæmpe uudnyttet potentiale, og vi ved, at branchen skriger på arbejdskraft.

- Samtidig handler det om at skabe perspektiver for unge mennesker, så den enkelte kan gå ud og skabe det liv, som man gerne vil, siger Nina Groes.

Læs også : Efter reform: Markant færre elever går på erhvervsskole

Går projektet godt, har det samtidig potentiale til mere en bare håndværkersfagene, mener Nina Groes.

- Hvis man kan bryde med det kønsopdelte uddannelsesvalg her, så har vi en model, man kan lade sig inspirere af i andre brancher, siger hun.